WTA salută revenirea Simonei Halep în circuit
WTA a comunicat marți, pe 5 martie, că susține pe deplin decizia TAS de a reduce suspendarea Simonei Halep. De asemenea, a exprimat satisfacția pentru revenirea româncei în circuit.
"WTA respectă procesele care există pentru a proteja integritatea sportului şi pentru a oferi un mediu sportiv curat şi corect.
Prin urmare, WTA susţine pe deplin decizia Tribunalului de Arbitraj Sportiv (CAS) şi salutăm revenirea imediată a Simonei în WTA şi în joc", a transmis forul internațional.
Pe site-ul oficial, WTA a menționat că Halep este autorizată să își reia imediat cariera sportivă.
"Fostul număr 1 mondial Simona Halep a primit permisiunea de a reveni în tenis cu efect imediat, după ce suspendarea pe patru ani a fost redusă marţi la nouă luni, ca urmare a apelului său recent la Tribunalul de Arbitraj Sportiv", a mai transmis forul.
ANAD a primit comunicatul de presă privind verdictul Simonei Halep
Tot marți, Agenția Națională Anti-Doping (ANAD) a comunicat că a primit comunicatul de presă referitor la decizia de reducere a suspendării Simonei Halep de către TAS.
"Astăzi, 5 martie a.c, Agenţia Naţională Anti-Doping (ANAD) a primit de la Agenţia Internaţională pentru Integritate în Tenis (ITIA) comunicatul de presă cu privire la decizia de reducere a suspendării provizorii (de la 4 ani la 9 luni) a Tribunalului de Arbitraj Sportiv de la Lausanne (TAS) în cazul sportivei Simona Halep.
ANAD ca ţară semnatară a Codului Mondial Anti-Doping, cu jurisdicţii asupra sportivei are obligaţia respectării deciziei TAS.Până în prezent, ANAD nu a primit decizia motivată care să cuprindă elementele de fapt şi de drept care au determinat completul de judecată să ia această decizie finală.
După cum am mai precizat, ANAD a participat la audieri în procesul de gestionare a cazului Simonei Halep în calitate de observator, fără a avea dreptul la a se implica în administrarea probatoriului şi luarea deciziei.
Ca români, nu putem spune decât că ne bucură revenirea Simonei pe teren în scurt timp şi îi urăm succes!", a transmis ANAD într-un comunicat pe site-ul oficial.
Datorită deciziei anunțate marți de TAS, Simona Halep este acum autorizată să revină în competiții.
Simona Halep poate reveni pe terenul de tenis
Prin intermediul site-ului oficial, Agenția Internațională de Integritate a Tenisului (International Tennis Integrity Agency – ITIA) a transmis decizia finală a Tribunalului de Arbitraj Sportiv (TAS) referitoare la reducerea suspendării pentru Simona Halep. Astfel, sportiva poate reveni imediat în competițiile sportive.
Conducerea ITIA va analiza cu atenție decizia completă și motivată. ITIA a luat act de decizia emisă de Tribunalul de Arbitraj Sportiv (TAS) în cazul sportivei.
În urma audierii de la Lausanne, Elveția, TAS a admis apelul formulat de Simona Halep împotriva unei sancțiuni disciplinare impuse de un tribunal independent în septembrie 2023, reducând perioada de ineligibilitate de la patru ani la nouă luni. Decizia TAS a fost emisă sub formă de "hotărâre operativă". Decizia completă a comisiei sale va fi prezentată în scris la o dată ulterioară.
Karen Moorhouse, directorul executiv al ITIA, așteaptă acum decizia completă și motivată.
"Un element esenţial al procesului antidoping este capacitatea sportivului de a face apel, iar ITIA respectă atât dreptul acestuia de a face acest lucru, cât şi rezultatul. ITIA aşteaptă decizia completă şi motivată şi o va analiza amănunţit în timp util.
Jucătoarea este liberă să îşi continue activitatea începând cu data de astăzi, sub rezerva cerinţelor privind data de înscriere la anumite turnee", a declarat ea.
Simona Halep a fost absentă de pe terenul de tenis timp de 16 luni.
Având în vedere această situație, jucătoarea de tenis ar putea să solicite compensații de la Agenția Internațională pentru Integritate în Tenis (International Tennis Integrity Agency – ITIA) pentru cele șapte luni suplimentare. Mai multe puteți citi aici.